Държавен вестник, бр. 43, 2011 г., стр. 13

БРОЙ  43	
Д Ъ Р Ж А В Е Н  В Е С Т Н И К 	
СТР.  13  
Ефективно използване на местните енер­
горесурси: акцент на националната енергийна 
стратегия от гледна точка на сигурност и 
устойчивост е запазването и развитието на 
въглищната индустрия при строго спазване на 
нормите за опазване на околната среда. В тази 
връзка съществуващият въглищен потенциал 
на България ще бъде използван в максимална 
степен. Държавата ще подкрепи въглищните 
централи, като оказва подкрепа за пълното 
изпълнение на екологичните изисквания, вклю­
чително на ограниченията за пределно допус­
тими норми на вредни емисии (серни, азотни 
оксиди и прах), ще извършва мониторинг и ще 
търси международна подкрепа за проекти за 
изграждане на нови и/или заместващи мощ­
ности, работещи на базата на местни въглища, 
при задължително използване на съвременни 
високоефективни и нискоемисионни технологии 
с улавяне и съхранение на въглероден диоксид. 
С оглед на екологосъобразното развитие на 
националната енергетика и в съответствие с 
българското и европейското законодателство 
ще бъде подготвен времеви график за модер­
низация или затваряне на силно замърсява­
щи производствени мощности, като техните 
собственици ще бъдат задължени да спазват 
приетите екологични норми.
Възобновяемите енергийни източници като 
важни местни неизчерпаеми ресурси ще бъдат 
приоритет на националната енергийна полити­
ка. За постигане на повече от 16 %-ен дял на 
ВЕИ в брутното крайно потребление на енергия 
в страната след 2020 г. ще бъдат използвани 
максимално както водният потенциал, така и 
другите източници на чиста енергия (вятър, 
слънце, геотермални води, биомаса). За тази цел 
държавата и общините ще имат активна роля и 
ще подкрепят частните инициативи в процеса 
на повишаване енергийната независимост на 
публичните и жилищните сгради чрез санира­
не и намаляване на енергийните разходи чрез 
изграждане на слънчеви инсталации за топла 
вода, локални отоплителни системи, базирани 
на биомаса или термални и геотермални енер­
гийни източници, и др. Усилията ни ще бъдат 
насочени и към максимално оползотворяване 
на хидроенергийния потенциал на България, в 
т.ч. водите на реките Дунав, Арда, Места и др.
В търсене на разумния баланс между налич­
ния енергиен ресурс в страната и европейските 
цели за чиста енергия българската държава 
ще продължи да подкрепя и насърчава разви­
тието на ядрената енергетика. Ще отстояваме 
позициите си пред европейските институции 
за запазване и увеличаване дела на ядрената 
енергетика в страната чрез максимално удъл­
жаване експлоатационния срок на блокове 5 
и 6 на АЕЦ „Козлодуй“, както и изграждането 
на 2000 Мвт нови ядрени мощности. Основен 
ангажимент ще бъде и изграждане на нацио­
нално хранилище за ниско- и средноактивни 
радиоактивни отпадъци и хранилище за сухо 
съхраняване на отработено ядрено гориво в 
съответствие с най-добрите международни 
стандарти, както и инвестирането в обекти за 
окончателното съхранение на отработеното 
ядрено гориво.
Предстои развитие на пазара на електри­
чески екоавтомобили, както и на системи за 
съхранение на енергията. Използването на еко­
автомобили, включително такива, захранвани 
с електроенергия, произведена от ВЕИ, е още 
една стъпка към изграждане на българските 
„зелени“ градове на бъдещето и на необходи­
мата за тях инфраструктура. 
Заедно с енергийната ефективност, енергоне­
зависимите сгради, електромобилите и увелича­
ването на дела на енергията от възобновяеми 
източници усилията ще бъдат насочени и към 
изграждане на най-новите системи за управле­
ние – т.нар. „умни“ енергийни мрежи (Smart 
Grid), базирани на математически изчисления 
на поведението на преносната и разпределител­
ната система на ниско и високо напрежение и 
участието на мощности на ВЕИ в нея, както 
и оценка на данните от електромерите за дис­
танционни измервания. Smart Grid е енергийна 
инфраструктура от ново поколение, която ще 
подобри качеството на услугата и ще позволи 
по-гъвкаво потребление на енергията. 
Енергийното спестяване е мярката с най-
висока степен на готовност за прилагане и 
сигурен път за постигане на европейската цел 
за 20-процентно намаляване на емисиите пар­
никови газове до 2020 г. В тази връзка усилията 
на българската държава ще бъдат насочени към 
подобряване на ефективността при производ­
ството на електрическа и топлинна енергия, 
намаляване на загубите при пренос и разпре­
деление на енергия, ускоряване използването 
на по-икономични превозни средства и по-ин­
тензивно използване на обществения транспорт, 
своевременно подобряване на енергийните 
характеристики на съществуващите сгради и 
въвеждане на по-строги енергийни стандарти за 
новостроящи се сгради, включително енергийно 
независими сгради, и последователна данъчна 
политика за по-ефективно използване на енер­
гията. В резултат на повишаване на енергий­
ната ефективност при крайното потребление 
и в енергийния сектор и увеличаване дела на 
пряко използвания природен газ и възобновяеми 
енергийни източници на практика България ще 
увеличи капацитета си за износ на енергия с 
допълнителни над 1500 МВт. 
Областните управители и кметовете на 
общини ще разполагат с широки правомощия 
за организация и координация на дейностите, 
свързани с изпълнение на националните про­
грами за енергийна ефективност и рационално 
използване на местните възобновяеми източ­
ници. Включването в плановете за развитие